છતાં, પ્રીતની પોકળતા હંમેશ માટે છાની નથી રહેતી. અમારા પ્રણયફાગનું બીજ ગર્ભમાં રોપાયાના ખબરે તેનો મુખવટો ચિરાયો : હૅવ અબૉર્શન, મને બચ્ચાનાં લફરાં નહીં જોઈએ! તાનિયા, માતૃત્વના ખબર સ્ત્રી માટે જિંદગીના શ્રેષ્ઠતમ સમાચાર ગણાય, પણ મારા માટે તો એ બૂંદિયાળ નીવડ્યા. મારા ભાગ્યને દુર્ભાગ્યમાં પલોટી નાખ્યું! મેં જેને ચાહ્યો, શ્રદ્ધાપૂર્વક જેને તન-મન સોંપ્યાં તેણે કદી મને ચાહી જ નહોતી. મારે મન જે પ્રેમ, એ તેને મન માત્ર વાસના હતી!